## L’Institut Valencià de Cultura reprén la seua programació en el Teatre Arniches amb un text de Tennessee Williams

*** *El zoo de vidre* de Tennessee Williams es podrà vore divendres 15 de novembre
* Pepe Viyuela oferirà el seu espectacle d’humor *Encerrona* dissabte 16 de novembre**

La Conselleria d’Educació, Cultura, Universitats i Ocupació, a través de l’Institut Valencià de Cultura, reprén la seua programació en el Teatre Arniches amb dos cites amb el teatre de Tennesse Williams i l’humor de Pepe Viyuela.

La primera proposta arriba divendres 15 de novembre, a les 20:30 hores, quan la companyia La Perla 29 presenta *El zoo de vidre* de Tennessee Williams. Així mateix, el dissabte 16, a les 19:30 hores, Pepe Viyuela oferirà el seu espectacle d’humor *Encerrrona*.

*El zoo de vidre*, del prestigiós dramaturg estatunidenc de Tennessee Williams, va ser guardonada amb el Premi de la Crítica Teatral de Nova York en 1945. Es tracta d’un retrat d’una família dels Estats Units que, després de patir les conseqüències del *crack* del 29, travessa la frontera entre les esperances de futur i les crues possibilitats reals.

L’obra serà representada per la companyia La Perla 29, un centre de creació i gestió teatral que naix a Barcelona en 2002 com a plataforma de creació escènica, i que s’ha convertit en un dels referents principals del panorama teatral català amb una forta projecció internacional.

Amb una estètica teatral pròpia, la direcció artística d’Oriol Broggi i la gestió liderada per Bet Orfila avancen juntes perquè cada nou espectacle siga artísticament estimulant i al mateix temps s’optimitzen els recursos de cada producció.

El dissabte 16, el còmic Pepe Viyuela aterra en l’escenari del Teatre Arniches amb l’espectacle *Encerrona*, una reflexió sobre les coses quotidianes des de la perspectiva del pallasso.

El personatge viu l’experiència d’haver-se quedat atrapat en l’escenari. Així, quan entra en escena no sap a on s’està ficant. És un personatge enganyat que entra allí perquè li han dit que eixe és el camí i, de sobte, es troba davant d’un públic que el mira i pareix que li exigix alguna cosa.

Amb una trajectòria de més de trenta anys, Pepe Viyuela puja a l’escenari, una vegada més, per a desplegar tot el seu talent com a pallasso, en este delirant espectacle d’humor per a tots els públics.

Entrades a la venda per a [El zoo de vidre](https://taquilla.ivc.gva.es/janto/main.php?Nivel=Evento&idEvento=ZOOVI) i [Encerrona](https://taquilla.ivc.gva.es/janto/main.php?Nivel=Evento&idEvento=ENCERRONA).

Fecha: 13/11/2024